## El Consell amplia el termini i els municipis per a sol·licitar les ajudes directes de 3.000 euros a autònoms sense treballadors afectats per la riuada

*** Se sumen 13 municipis que no van ser inclosos anteriorment**

El Consell ha aprovat una modificació del decret pel qual s’atorguen ajudes directes de 3.000 euros a persones autònomes sense treballadors per a incloure 13 municipis de zones afectades per la riuada amb l’objectiu d’ampliar les localitats que poden sol·licitar-la.

Així, s’amplien les ajudes als municipis d’Aras de los Olmos, Benagéber, Benimuslem, Casinos, Chelva, Gavarda, Losa del Obispo, Massalavés, Sant Joanet, Titaguas, Tuéjar, Villar del Arzobispo i Xeraco.

De la mateixa manera, s’ha aprovat ampliar el termini fins al 21 de març per a poder sol·licitar estes ajudes amb la finalitat que les persones afectades d’estos municipis puguen realitzar el tràmit.

Estes ajudes s’afigen a les ja abonades en desembre que van beneficiar 13.973 autònoms sense treballadors. Cal recordar que van sol·licitar l’ajuda el 50 % dels possibles beneficiaris i que prop del 90 % dels autònoms sense treballadors eren dels municipis més afectats com Camporrobles, Beniparrell, Catarroja, Sedaví, Massanassa, Algemesí o Paiporta. Les ajudes es van gestionar i van abonar set dies després que acabara el termini de sol·licitud.

Per a esta convocatòria hi ha disponible un pressupost de 52 milions d’euros. Així, el Consell té previst destinar més de 90 milions d’euros per a beneficiar a més de 17.300 autònoms sense treballadors de les zones afectades per les inundacions.

Les ajudes les poden sol·licitar les persones físiques que el 29 d’octubre estigueren donades d’alta en la Seguretat Social o en alguna mútua, en IAE i el seu lloc de treball estiga situat en alguna zona afectada. També els autònoms que complint l’anterior formen part d’una comunitat de béns o qualsevol altra entitat sense personalitat jurídica. Les ajudes es poden sol·licitar en la pàgina web de Labora.

Fecha: 11/03/2025